DOI: 10.14457/tu.the.2020.49
title: แผนธุรกิจนำเข้าและจัดจำหน่ายน้ำมันมะกอกออร์แกนิคชนิดบริสุทธิ์พิเศษ

description: น้ำมันมะกอกชนิดบริสุทธิ์พิเศษ เป็นน้ำมันพืชที่ดีต่อสุขภาพ อุดมไปด้วยไขมันดีและสารต้านอนุมูลอิสระที่มีประโยชน์ต่อสุขภาพมากมาย รวมถึงลดความเสี่ยงโรคหัวใจ ด้วยเหตุนี้จึงได้รับความนิยมในการบริโภคอย่างแพร่หลายทั่วโลก และมีแนวโน้มเติบโตต่อเนื่อง มีผลการศึกษามากมายที่ยืนยันถึงคุณประโยชน์ต่อสุขภาพของการบริโภคน้ำมันมะกอก อีกทั้งสารโพลิฟีนอลที่พบในน้ำมันมะกอกยังได้รับการรับรองจาก EFSA (European Food Safety Authority) ซึ่งเป็นหน่วยงานความปลอดภัยด้านอาหารแห่งสหภาพยุโรป (European Food Safety Authority) ให้กล่าวอ้างสรรพคุณทางสุขภาพที่เกี่ยวกับสารโพลีฟีนอลได้ การรับรองดังกล่าวจึงเปรียบเสมือนการยกระดับ น้ำมันมะกอกให้เป็น “Super Fat” มีคุณค่าโดดเด่นกว่าน้ำมันพืชประเภทอื่น สำหรับประเทศไทย น้ำมันมะกอก เป็นน้ำมันพืชที่มีอัตราการเติบโตสูงที่สุด โดยเติบโตร้อยละ 10 (2019) ซึ่งเป็นอัตราการเติบโตที่สูงกว่าภาพรวมการเติบโตของตลาดน้ำมันเพื่อการบริโภคกว่าเท่าตัว เป็นผลมาจากผู้บริโภคชาวไทยเริ่มหันมาใส่ใจสุขภาพโดยเฉพาะเรื่องโภชนาการมากขึ้น สะท้อนให้เห็นว่าน้ำมันมะกอกเป็นผลิตภัณฑ์ที่มีศักยภาพในการเติบโตในระยะยาว เพื่อร่วมเป็นส่วนหนึ่งในการสนับสนุนการมีสุขภาพที่ดีของผู้บริโภคชาวไทย บริษัท เวิลด์ ช้อยส์ ซัพพลาย จำกัด จึงมีความมุ่งมั่นที่จะคัดสรรและนำเข้าน้ำมันมะกอกคุณภาพระดับโลก เพื่อส่งมอบให้แก่ผู้บริโภคชาวไทย ชนิดของน้ำมันมะกอกที่เลือกนำเข้ามาทำการตลาดและจัดจำหน่าย คือน้ำมันมะกอกออร์แกนิค ชนิดบริสุทธิ์พิเศษ โดยเป็นการนำเข้าภายใต้ตราสินค้าที่ได้รับรางวัลและชนะการประกวดระดับนานาชาติ เพื่อสร้างความเชื่อมั่นให้กับผู้บริโภคว่าจะได้รับผลิตภัณฑ์คุณภาพระดับโลก ผ่านการผลิตอย่างพิถีพิถัน ปลอดสารเคมีตั้งแต่กระบวนการปลูกและการผลิต เพื่อให้มั่นใจว่าจะได้ผลิตภัณฑ์ที่ปลอดภัยสูงสุด เหมาะสำหรับผู้บริโภคทุกเพศทุกวัย เต็มเปี่ยมด้วยคุณค่าสารอาหารจากน้ำมันมะกอก เนื่องจากน้ำมันมะกอกออร์แกนิค ชนิดบริสุทธิ์พิเศษ สามารถบริโภคได้อย่างปลอดภัยและดีต่อสุขภาพสำหรับผู้บริโภคทุกเพศทุกวัย จึงเป็นเหมือนผลิตภัณฑ์เพื่อทุกคนในครอบครัว กลุ่มเป้าหมายหลัก จึงมุ่งเน้นไปที่กลุ่มผู้บริโภคผู้มีความใส่ใจและตระหนักถึงความสำคัญของการดูแลรักษาสุขภาพ อาศัยอยู่ในครอบครัวลักษณะที่เป็นครอบครัวขยาย 3 รุ่น คือ มีทั้งรุ่นปู่ย่าตายาย รุ่นลูก และรุ่นหลาน อยู่รวมกัน เพราะคนกลุ่มนี้มีแนวโน้มที่จะลงทุนและใช้จ่ายเพื่อสุขภาพอย่างสม่ำเสมอเนื่องจากรายล้อมไปด้วยกลุ่มคนที่ต้องใส่ใจด้านสุขภาพและโภชนาการเป็นพิเศษ โดยบริษัทจะกระจายสินค้าให้ครอบคลุมทั้งช่องทางออฟไลน์และช่องทางออนไลน์ เพื่อให้สินค้าเข้าถึงง่าย และมุ่งเน้นการทำการตลาดเชิงรุก เพื่อสร้างตราสินค้าให้เป็นที่รู้จัก ผ่านช่องทางการสื่อสารที่สอดคล้องกับพฤติกรรมผู้บริโภคกลุ่มเป้าหมาย ด้านการเงิน ใช้เงินส่วนของเจ้าของ สำหรับการลงทุนเริ่มแรก จำนวน 2,498,000 บาท โดยในปีแรก คาดการณ์ยอดขายร้อยละ 5 จากมูลค่าค้าปลีกตลาดน้ำมันมะกอกในไทย และปีที่ 2-3 ตั้งเป้าเติบโตร้อยละ 15 ต่อปี จากนั้นในปีที่ 4 และ ปีที่ 5 ตั้งเป้าเติบโตร้อยละ 20 ต่อปี อันเป็นผลจากการทำการตลาดเชิงรุกอย่างต่อเนื่อง จากการประเมินความคุ้มค่าในการลงทุนที่คาดว่าจะได้รับจากการลงทุน 5 ปี คาดว่าจะคืนทุนภายใน 0.6 ปี ค่า NPV มากกว่าศูนย์ โดยมีค่าเท่ากับ 25,550,860 บาท และโครงการมีอัตราผลตอบแทนภายใน (IRR) ที่ 196% ซึ่งสูงกว่า ต้นทุนทางการเงินของกิจการ โดยมี WACC ที่ร้อยละ 7.71 หากยอดขายไม่เป็นไปตามประมาณการณ์ บริษัทจะชะลอการนำเข้าในรอบต่อๆไปและจะชะลอการใช้จ่ายด้านการตลาด เพื่อประเมินสถานการณ์และปรับกลยุทธ์การตลาดให้เหมาะสมกับกลุ่มเป้าหมายและสภาพแวดล้อมการแข่งขัน เพื่อป้องกันความเสี่ยงด้านต่างๆ โดยสรุป ทางบริษัทมั่นใจว่าแผนธุรกิจนี้ มีความเป็นไปได้สูงที่จะประสบความสำเร็จและสามารถสร้างผลตอบแทนที่คุ้มค่าให้แก่ผู้ลงทุนได้อย่างแน่นอน